Beit Sahour

Beit Sahour on kaupunki Palestiinan Länsirannalla Betlehemin kaupungin itänaapurissa. Kaupungin asukkaiden valtaosa on kristittyjä ja vähemmistö muslimeja. Sen asukasluku oli vuonna 2016 arviolta 15 565.

Maantiede

Beit Sahour sijaitsee Betlehemin kuvernoraatissa noin 1,5 kilometriä Betlehemin kaupungista itään. Beit Sahourin muita naapuripaikkakuntia ovat Ash Shawawra ja Dar Salah idässä, Al Khas, Abu Ghneim ja An Nu'man pohjoisessa, sekä Hindaza etelässä. Beit Sahourin korkeus merenpinnasta on 649 metriä.

Keskimääräinen vuotuinen sadanta Beit Sahourissa on 454 mm ja keskimääräinen lämpötila 16,6 °C.

Historia

Nykyisen Beit Sahourin alue asutettiin pronssikaudella noin 300 vuotta ennen ajanlaskun alkua. Paikan nykyinen nimi Beit Sahour on johdettu kanaanilaisten puhuman kielen sanoista. Beit tarkoittaa paikkaa ja Sahour yövartiota. Yövartio liittyy etenkin paimenten työhön. Alueen paimenet ovat saattaneet käyttää alueen luolia suojana laumalleen öisin, kun taas päivisin ne on viety niityille. Alueen luolista on löydetty merkkejä asutuksesta roomalaiskaudelta, minkä lisäksi kaivauksissa on löydetty rakennusten jäänteitä. Jeesuksensanotaan syntyneen naapurikaupunki Betlehemissä. Sittemmin Beit Sahourin alueelle jättivät merkkinsä Bysantin valtakunta, ristiretkeläiset ja muslimien valtakunnat. Beit Sahour sai oman valtuustonsa vuonna 1925 ja oma kuntansa siitä tuli vuonna 1952.

Talous
Beit Sahourin työssäkäyvästä väestöstä 34 % työllistyi teollisuudessa, 27 % kauppa- ja matkailualalla, 17 % hallinnossa, 11 % palveluissa, 6 % maataloudessa ja 5 % Israelissa. Beit Sahour on huomattava turistikohde. Kaupungissa on useita raamatullisia historiallisia kohteita ja matkailijoita on erityisen paljon jouluisin ja pääsiäisin. Lähellä sijaitsevat esimerkiksi pyhän Theodosiuksen, pyhän Sabbasin ja pyhän Kharitonin luostarit.

Väestö
Beit Sahourin asukasluku oli Palestiinan tilastokeskuksen arvion mukaan vuonna 2016 15 565. Vuonna 2007 vastaava luku oli 12 212. Kaupungin asukkaista noin 80 % on kristittyjä ja 20 % muslimeja.

Lähteet

Aiheesta muualla 

Palestiinan kaupungit